ไฟแนนซ์ทูเดย์
...กรณ์ จาติกวณิช อดีต รมว.คลัง สูงยาวเข่าดีตัดสินใจล็อกคอรัฐบาลลงมาตีเข่าด้วยการเตรียมทำจดหมายเปิดผนึกถึงศาลรัฐธรรมนูญ โดยอ้างถึงเรื่องการออก พ.ร.ก.กู้เงิน 3.5 แสนล้านบาทของรัฐบาลว่า ไม่ได้มีความเร่งด่วนการใช้เงิน เหมือนตอนที่ได้ชี้แจงไว้ในศาล โดยวันที่ 25 ม.ค. 2556 จะครบ 1 ปี ที่ พ.ร.ก.มีผลบังคับใช้ แต่ปรากฏว่ามีการเบิกจ่ายเงินกู้ไปจริงๆ แค่ 4,000 ล้านบาท หรือ 1% ของเงินกู้ทั้งหมดเท่านั้น
24 ม.ค. 2556

...กรณ์ จาติกวณิช อดีต รมว.คลัง สูงยาวเข่าดีตัดสินใจล็อกคอรัฐบาลลงมาตีเข่าด้วยการเตรียมทำจดหมายเปิดผนึกถึงศาลรัฐธรรมนูญ โดยอ้างถึงเรื่องการออก พ.ร.ก.กู้เงิน 3.5 แสนล้านบาทของรัฐบาลว่า ไม่ได้มีความเร่งด่วนการใช้เงิน เหมือนตอนที่ได้ชี้แจงไว้ในศาล โดยวันที่ 25 ม.ค. 2556 จะครบ 1 ปี ที่ พ.ร.ก.มีผลบังคับใช้ แต่ปรากฏว่ามีการเบิกจ่ายเงินกู้ไปจริงๆ แค่ 4,000 ล้านบาท หรือ 1% ของเงินกู้ทั้งหมดเท่านั้น 
...กรมศุลกากร ช่วงนี้งานเข้ามีการปล่อยให้มีการปล่อยสินค้าไม่ถูกกฎหมาย และเสียภาษีไม่ถูกต้องเป็นจำนวนมาก ทำให้กรมสอบสวนคดีพิเศษ (ดีเอสไอ) และตำรวจเศรษฐกิจเข้าไปดำเนินจับกุมหักหน้าบรรดาบิ๊กกรมศุลกากรหลายครั้ง ถือเป็นงานหนักของ “เบญจา หลุยเจริญ” อธิบดีกรมศุลกากรคนเก่งที่ถูกส่งไปนั่งเป็นกรรมการรัฐวิสาหกิจสำคัญๆ อยู่หลายที่ ทั้งธนาคารกรุงไทยสำนักงานสลากกินแบ่งรัฐบาลและบริษัท ปตท. ที่จะต้องเร่งไปสอดส่องกวดขันผู้ใต้บังคับบัญชาการเป็นการด่วน ก่อนที่ประเทศจะเสียหายมากกว่านี้ 
...ขณะที่กรมสรรพสามิต ยังตกอยู่ในอาการกลืนไม่เข้าคายไม่ออกกับโครงการรถคันแรก ในกรณีของรถโตโยต้า วีออส รุ่นใหม่ปี 2013 ที่ได้สิทธิภาษีรถคันแรก ที่มีแต่ยอดจองแต่ไม่มีการซื้อขายจริง รถไม่มีออกมาวิ่งบนท้องถนน ทำให้โครงการที่มีจุดอ่อนผลาญงบไป 9 หมื่นล้านบาท มีจุดอ่อนเพิ่มขึ้นว่า เอาเงินภาษีไปแจกผู้ประกอบการอีกด้วย
...การแก้ไขปัญหาหนี้เน่าของธนาคารเพื่อการพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ไม่คืบหน้า ยังหาคนผิดมารับผิดชอบไม่ได้ แนวทางการแก้ไขมีแต่แผนแต่ไม่ปฏิบัติ ทำให้หนี้เสียยังเพิ่มขึ้นเรื่อยๆ เห็นที ทนุศักดิ์ เล็กอุทัย รมช.คลัง ที่กำกับดูแล ต้องกระชับการทำงานให้เป็นชิ้นเป็นอันมากกว่านี้
จับตาคณะกรรมการนโยบายและกำกับหนี้สาธารณะ ที่มี กิตติรัตน์ ณ ระนอง รองนายกรัฐมนตรี และ รมว.คลัง เป็นประธาน ประชุมสิ้นเดือนนี้ มีประเด็นร้อนปรับปรุงแผนบริหารหนี้สาธารณะ ขอกู้เพิ่ม 7 หมื่นล้านบาท ไปโปะโครงการรับจำนำข้าวรอบใหม่ ที่เงินไม่พอใช้เพราะกระทรวงพาณิชย์ระบายข้าวไม่ได้ ไม่มีเงินมาหมุนรับจำนำรอบใหม่ว่า เดอะโต้งจะตัดสินใจอย่างไร